- Rasende og vred. Ja, det er det, jeg er mest. Skide sur. Det er tre gode ord at sætte på det her lige nu. Sådan lyder de kontante ord fra Morten Kristensen, der er indehaver af Hanstholm Madbar, når han skal beskrive den følelse, han sidder med i øjeblikket. - Vi har mistet vores kære facebookside, som jo på mange måder er vores eneste kanal ud til vores gæster, siger Morten Kristensen. En eller flere ukendte gerningsmænd har hacket Hanstholm Madbars facebookside, hvilket betyder, at restauranten risikerer at miste sine 12.000 følgere og 700 madanmeldelser, der har givet restauranten en samlet kundevurdering på 4.9 ud af fem. - Det er seks års arbejde, der er væk med et snuptag, fordi der er nogen, der synes, det er sjovt, siger restauratøren. 300 dollars i løsesum Hackerne, der nu sidder tungt på restaurantens facebookside, har krævet 300 dollars for at give siden tilbage. Selvom det svarer til det forholdsvis beskedne beløb på 1850 kroner, så nægter Morten Kristensen at betale - af princip. - Jeg ved ikke, hvor mange de sidder og gør det ved, men hvis alle giver efter, så er vi jo lige vidt. Om det så havde været en krone, havde jeg ikke gjort det. Altså det skal de ikke have. Så hellere arbejde det op igen, siger Morten Kristensen. Og det er netop, hvad de har gjort. I stedet for at sidde og forhandle med det, Morten Kristensen kalder hackere med truende adfærd, så har de i stedet valgt at bruge krudtet på at bygge en ny facebookside op. Og her har opbakningen i den grad været overvældende. - 5500 er allerede begyndt at følge os der. Det viser, at folk stimler sammen, når sådan noget her sker, siger Morten Kristensen.

Opsummering:
Hanstholm Madbar bliver i øjeblikket udsat for afpresning, efter at restaurantens facebookside er blevet hacket.